b'\n_START_ARTICLE_\nColt Single Action Army\n_START_SECTION_\nZgodovina\n_START_PARAGRAPH_\nRevolver je leta 1872 za\xc4\x8del razvijati William Mason, razlog za ta dizajn pa le\xc5\xbei v tem, da je podjetje Colt leta 1872 sodelovalo na razpisu za nov slu\xc5\xbebeni revolver za koensko vojsko in mornarico ZDA in s svojim modelom Open Top izpadlo iz nate\xc4\x8daja. Komisija je Open Top izvrgla, ker je bil ta model v mehani\xc4\x8dnem smislu povsem enak zastarelim perkusijskim revolverjem._NEWLINE_Novi model, poimenovan Colt Single Action Army, je bil sprva izdelan le v kalibru .45 Colt. Novo oro\xc5\xbeje je bilo v dizajnu popolnoma konzervativno, saj je imelo zaprto ogrodje, posami\xc4\x8dno polnjenje in praznjenje bobni\xc4\x8da ter enojno delovanje spro\xc5\xbeilca. Kljub temu je bil SAA izjemno robustno in natan\xc4\x8dno oro\xc5\xbeje, kar je prepri\xc4\x8dalo komisijo, da ga je pod imenom Colt Model 1873 sprejelo v uporabo. V uporabo so pri\xc5\xa1li revolverji s cevjo dol\xc5\xbeine 7,5 in\xc4\x8da, izdelani v kalibru .45 Colt._NEWLINE_Med letoma 1873 in 1891 je podjetje za potrebe vojske izdelalo 37.000 revolverjev Colt SAA._NEWLINE_Kljub povsem voja\xc5\xa1kemu delovanju je nov revolver dosegel velik uspeh tudi na civilnem trgu. \xc5\xbde leta 1877 je Colt predstavil javnosti SAA v kalibru .44-40. Poteza podjetja je bila povsem logi\xc4\x8dna in hkrati izjemno pametna. Ta naboj je namre\xc4\x8d uporabljala tudi pu\xc5\xa1ka Winchester Model 1873, ki je bila v tistem \xc4\x8dasu ena najbolj priljubljenih pu\xc5\xa1k v ZDA. Hkrati s predstavitvijo revolverja na novi naboj je Colt v standardno ponudbo dodali tudi tri standardne dol\xc5\xbeine cevi. Tako so bile od tega leta naprej na voljo tri razli\xc4\x8dne dol\xc5\xbeine (7,5", 5,5" ter 4,75") cevi._NEWLINE_Kljub izjemni zanesljivosti pri delovanju pa je imel Colt Single Action Army eno veliko pomankljivost. Ni imel namre\xc4\x8d vgrajene varovalke. Tako se je ve\xc4\x8dkrat zgodilo, da je kladivce pri padcu na tla udarilo po nezavarovani netilki, revolver pa se je spro\xc5\xbeil. Problem so po ve\xc4\x8dini re\xc5\xa1evali tako, da so pustili komoro, na kateri je slonelo kladivce prazno, kar pa je zmanj\xc5\xa1alo kapaciteto bobni\xc4\x8da s \xc5\xa1estih na pet nabojev._NEWLINE_Proti koncu 19. stoletja je bil ta model \xc5\xbee tako priljubljen, da je dobil nadimek \'Colt Peacemaker (mirotvorec). Do leta 1941, ko so model nehali izdelovati je bilo skupaj izdelanih kar okoli 358.000 primerkov._NEWLINE_Zaradi velikega pritiska javnosti so model spet za\xc4\x8deli izdelovati leta 1956 in ga, z ob\xc4\x8dasnimi ustavitvami proizvodnje, nespremenjenega izdelujejo \xc5\xa1e danes.'